Yfir þrjátíu Palestínumenn særðust þegar þeir börðust við ísraelska lögreglumenn við Al-Aqsa moskuna í Jerúsalem. Sameinuðu þjóðirnar lýsa yfir áhyggjum af síversnandi samskiptum Ísraelsmanna og Palestínumanna.
Á fjórða tug Palestínumanna særðust í átökum við ísraelska lögreglumenn við Al-Aqsa moskuna í Jerúsalem í dag. Mannréttindastjóri Sameinuðu þjóðanna lýsir yfir áhyggjum af versnandi samskiptum Ísraela og Palestínumanna að undanförnu.
Að sögn lögreglu hófust átökin um fjögurleytið í nótt að staðartíma þegar nokkur hundruð ungir menn söfnuðust saman við moskuna. Þeir köstuðu grjóti, sprengdu flugelda og veifuðu fánum Hamas samtakanna. Ástandið varði í sex klukkustundir. Að sögn Rauða hálfmánans særðist að minnsta kosti 31 Palestínumaður. Fjórtán voru fluttir á sjúkrahús, þar af tveir með alvarlega áverka. Einn lögreglumaður fékk grjót í andlitið og þurfti á læknisaðstoð að halda.
Al Aqsa moskan stendur á Musterishæðinni í Jerúsalem, helgasta stað gyðinga og þess þriðja helgasta meðal múslima. Þar hefur margsinnis komið til átaka að undanförnu. Ravina Shamdasani, talsmaður mannréttindastjóra Sameinuðu þjóðanna, lýsti í dag yfir þungum áhyggjum samtakanna af versnandi samskiptum Ísraelsmanna og Palestínumanna, ekki síst hörðum viðbrögðum ísraelsku lögreglunnar. Myndir og myndskeið af framgöngu hennar að undanförnu kölluðu á rannsókn á starfsháttum hennar. Þá hefðu aðgerðir ísraelska hersins á Vesturbakkanum farið harðnandi að undanförnu, þar á meðal í bænum Jenin.

Yfir þrjátíu Palestínumenn særðust í bardaga við ísraelska lögreglumenn við Al-Aqsa moskuna í Jerúsalem í dag. Sameinuðu þjóðirnar lýsa yfir áhyggjum af síversnandi samskiptum Ísraela og Palestínumanna. 